আব্দুল রহমান আল-ইরিয়ানি

**আবদুর রহমান ইয়াহিয়া আল-ইরিয়ানি** (; ১০ জুন ১৯১০ – ১৪ মার্চ ১৯৯৮) ছিলেন একজন ইয়েমেনি রাজনীতিবিদ। তিনি ৫ নভেম্বর ১৯৬৭ থেকে ১৩ জুন ১৯৭৪ পর্যন্ত ইয়েমেন আরব প্রজাতন্ত্রের (উত্তর ইয়েমেন) দ্বিতীয় রাষ্ট্রপতি হিসেবে দায়িত্ব পালন করেন। মূলত তিনি ইয়েমেন মুতাওয়াক্কিলি রাজতন্ত্রের সময় বিরোধী গোষ্ঠী ফ্রি ইয়েমেনি মুভমেন্ট এর একজন নেতা ছিলেন। আল-ইরিয়ানি উত্তর ইয়েমেনের প্রথম প্রজাতন্ত্রী সরকারের ধর্মীয় এনডাউমেন্ট মন্ত্রী হিসেবে দায়িত্ব পালন করেন এবং পরবর্তীতে তিনি উত্তর ইয়েমেনের নেতৃত্ব দেওয়া একমাত্র বেসামরিক রাজনীতিবিদ হিসেবে পরিচিতি পান। পরবর্তীতে ইব্রাহিম আল-হামদি তাকে ক্ষমতাচ্যুত করেন এবং নির্বাসিত অবস্থায় তার মৃত্যু হয়।

## প্রাথমিক জীবন
আবদুর রহমান আল-ইরিয়ানি ১৯১০ সালে ইরিয়ান গ্রামে জন্মগ্রহণ করেন। তার পিতা ইয়াহিয়া আল-ইরিয়ানি ছিলেন ইয়েমেন মুতাওয়াক্কিলি রাজতন্ত্রের প্রধান বিচারপতি এবং একজন অত্যন্ত সম্মানিত শরিয়াহ বিশেষজ্ঞ। তার মাতা সালওয়া আল-ইরিয়ানি তার গ্রামে জনহিতকর কাজের জন্য সুপরিচিত ছিলেন।

আবদুর রহমান ১৬ বছর বয়স পর্যন্ত নিজ গ্রামেই পড়াশোনা করেন। এরপর তিনি উচ্চশিক্ষার জন্য রাজধানী সানার বিখ্যাত শরিয়াহ স্কুলে ভর্তি হন। কয়েক বছর পর তিনি স্নাতক সম্পন্ন করেন এবং ইমাম আদালতে কাজ শুরু করেন। ১৯৩৭ সালে তিনি প্রথমবারের মতো বিচারক হিসেবে নিযুক্ত হন।

*[[Haaretz|হারেৎজ]]* পত্রিকার ইয়োসি মেলম্যান, *মিশপাচা ম্যাগাজিনের* দোরিত মিজরাহি এবং সাপ্তাহিক *হা ওলাম হা জেহের* একটি নিবন্ধে অভিযোগ করা হয়েছে যে, আল-ইরিয়ানি ইব্বের একটি ইয়েমেনি ইহুদি পরিবারে 'জেখারিয়া হাদাদ' নামে জন্মগ্রহণ করেছিলেন। এই বর্ণনা অনুযায়ী, ১৯১৮ সালে ইয়েমেনে খরা দেখা দিলে ইহুদিদের অবস্থা শোচনীয় হয়ে পড়ে। তার বাবা-মা উভয়ই মারা গেলে আল-ইরিয়ানি নামক একটি শক্তিশালী মুসলিম পরিবার তাকে দত্তক নেয়। তখন তার নাম বদলে 'আবদুর রহমান আল-ইরিয়ানি' রাখা হয় এবং তিনি ইসলাম ধর্মে ধর্মান্তরিত হন। সেই সময় ইয়েমেন ইয়াহিয়া মুহাম্মদ হামিদ উদ্দিন দ্বারা শাসিত ছিল, যিনি আদেশ দিয়েছিলেন যে সকল এতিম ইহুদি শিশুকে তাদের ধর্ম থেকে বিচ্ছিন্ন করে মুসলিম পরিবারে দত্তক হিসেবে দিতে হবে।

অবশ্য *ইয়েমেনঅনলাইনের* মতে, আবদুর রহমান আল-ইরিয়ানির ইহুদি বংশোদ্ভূত হওয়ার দাবিটি একটি "কল্পকাহিনী"। এই সংস্করণ অনুযায়ী, আবদুর রহমান সেই দত্তক নেওয়া জেখারিয়া ছিলেন না, বরং তিনি ছিলেন তার সৎ ভাই। উপরন্তু, জেখারিয়া হাদাদ আসলে ছিলেন আবদুর রহমানের সৎ ভাই আবদুর রহিম। বলা হয় যে, আবদুর রহিম ১৯৮০ সালে মারা যাওয়ার আগে ইরিয়ানে অবসর জীবনযাপন করছিলেন এবং তার বংশধররা এখনও জীবিত আছেন।

## আল-ওয়াজিরি অভ্যুত্থানে অংশগ্রহণ
আল-ইরিয়ানি ইয়েমেন রাজতন্ত্রের রাজাদের সক্রিয় বিরোধিতা করতেন এবং একটি প্রজাতন্ত্র প্রতিষ্ঠার লক্ষ্যে ফ্রি ইয়েমেনি মুভমেন্ট এর নেতৃত্বে সহায়তা করেন। ১৯৪৮ সালের ফেব্রুয়ারিতে তিনি তৎকালীন শাসক ইয়াহিয়া হামিদুদ্দিনের বিরুদ্ধে আল-ওয়াজিরি অভ্যুত্থানে অংশ নেন, যার লক্ষ্য ছিল সাংবিধানিক রাজতন্ত্র প্রতিষ্ঠা করা। মাত্র ১২ দিন স্থায়ী এই বিপ্লব ব্যর্থ হওয়ার পর তাকে প্রায় ৭ বছর জেল খাটতে হয়। ফ্রি ইয়েমেনি মুভমেন্টের সাথে জড়িত থাকার কারণে ১৯৫৫ সালে আল-ইরিয়ানিকে শিরশ্ছেদ করে মৃত্যুদণ্ড দেওয়ার আদেশ দেওয়া হয়েছিল। তবে মৃত্যুদণ্ড কার্যকর হওয়ার মাত্র কয়েক মিনিট আগে রাজা আহমদ বিন ইয়াহিয়া তাকে ক্ষমা করেন। ১৯৬২ সালে মুক্তি পাওয়ার আগে পর্যন্ত তিনি মোট ১৫ বছর কারাগারে কাটিয়েছিলেন।

## উত্তর ইয়েমেনের রাষ্ট্রপতি হিসেবে মেয়াদকাল
আবদুর রহমান আল-ইরিয়ানি ইয়েমেনের অভ্যন্তরীণ বিষয়ে মিশরীয় এবং সৌদি হস্তক্ষেপের বিরোধিতা করেছিলেন। তিনি তার দুই সহকর্মী আহমদ মুহাম্মদ নুমান এবং মুহাম্মদ আল-জুবাইরিকে সাথে নিয়ে প্রজাতন্ত্র ও রাজতন্ত্রবাদীদের মধ্যে চলা উত্তর ইয়েমেনের গৃহযুদ্ধে মিশরীয় হস্তক্ষেপের বিরুদ্ধে একটি শক্তিশালী আন্দোলন গড়ে তোলেন। ১৯৬৬ সালে নুমানের সাথে তাকে মিশরে বন্দি করা হয়, যেখানে তাদের সহযোগী আল-জুবাইরি আগেই আততায়ীর হাতে নিহত হয়েছিলেন।

১৯৭০ সালে তিনি রাজতন্ত্রের সমর্থকদের সাথে একটি জাতীয় সমঝোতা চুক্তিতে পৌঁছান এবং সৌদি আরবের সাথে আনুষ্ঠানিক সম্পর্ক স্থাপন করেন। ১৯৭২ সালে তিনি দেশের দুই অংশকে একত্রিত করার জন্য দক্ষিণ ইয়েমেনের সাথে একটি চুক্তিতে উপনীত হন, যা ১৯৯০ সালের চূড়ান্ত একীকরণের ভিত্তি স্থাপন করেছিল। তার শাসনামলেই ইয়েমেনে প্রথমবারের মতো সংসদীয় নির্বাচন অনুষ্ঠিত হয় এবং স্থায়ী সংবিধান গৃহীত হয়।

১৯৭৪ সালে ইব্রাহিম আল-হামদি কর্তৃক অভ্যুত্থানের পর আল-ইরিয়ানি সিরিয়ায় নির্বাসনে যান। ১৯৯৮ সালে তিনি দামেস্কে মৃত্যুবরণ করেন।

## তথ্যসূত্র

## বহিঃসংযোগ

বিষয়শ্রেণী:অভ্যুত্থানে ক্ষমতা গ্রহণকারী নেতা
বিষয়শ্রেণী:অভ্যুত্থানে ক্ষমতাচ্যুত নেতা
বিষয়শ্রেণী:ইয়েমেনি মুসলিম
বিষয়শ্রেণী:১৯৯৮-এ মৃত্যু
বিষয়শ্রেণী:১৯১০-এ জন্ম